Na temelju članka 18. Zakona o proračunu (»Narodne novine« broj 144/21) i članka 18. Statuta Općine Jelenje (Službene novine PGŽ broj 33/09, 13/13, 6/16 i 17/17 i Službene novine Općine Jelenje 3/17, 5/18, 11/18, 6/20,39/5), Općinsko vijeće Općine Jelenje na 11. sjednici održanoj dana 15.12.2022. godine donijelo je

**ODLUKU**

**o izvršavanju Proračuna Općinu Jelenje za 2023. godinu**

**1. OPĆE ODREDBE**

Članak 1.

Ovom se Odlukom uređuje struktura prihoda, primitaka, rashoda i izdataka Proračuna Općine Jelenje za 2023. godinu (u daljnjem tekstu: Proračun) i njegovo izvršavanje, opseg zaduživanja i jamstava, upravljanje javnim dugom te financijskom i nefinancijskom imovinom, ovlasti načelnika Općine Jelenje (u daljnjem tekstu: načelnik) u izvršavanju Proračuna te druga pitanja o izvršavanju Proračuna.

Članak 2.

Prihodi, primici, rashodi i izdaci proračuna iskazani su prema organizacijskoj, ekonomskoj, funkcijskoj, lokacijskoj i programskoj proračunskoj klasifikaciji te izvorima financiranja.

## 2. SADRŽAJ PRORAČUNA

Članak 3.

Proračun se sastoji od općeg i posebnog dijela te plana razvojnih programa.

###  2.1. Opći dio

Članak 4.

Opći dio Proračuna čini:

* Račun prihoda i rashoda (A),
* Račun financiranja (B) i
* Raspoloživa sredstva iz prethodnih godina (višak prihoda i rashoda) (C).
1. Račun Prihoda i rashoda proračuna sastoji se od prihoda i rashoda prema ekonomskoj klasifikaciji.

 U prihodima su iskazani:

* + prihodi od poslovanja,
	+ prihodi od prodaje nefinancijske imovine

 U rashodima iskazani rashodi za:

* + rashodi poslovanja
	+ rashodi za nabavu nefinancijske imovine
1. U Računu financiranja iskazuju se
	* Izdaci za financijsku imovinu i otplatu zajmova
	* Primitci od financijske imovine i zaduživanja
2. U Raspoloživim sredstvima iz prethodne godine iskazan je:
	* Ukupan donos viška/manjka iz prethodne(ih) godine/a
	* Dio viška/manjka iz prethodne(ih) godine/a koje će se pokriti/rasporediti u razdoblju 2023.-2025.

###  2.2. Posebni dio Proračuna

Članak 5.

Posebni dio Proračunasastoji se od plana rashoda i izdataka po organizacijskoj klasifikaciji:

1. Razdjel 001 OPĆINSKO VIJEĆE I OPĆINSKI NAČELNIK
2. Razdjel 002 JEDINSTVENI UPRAVNI ODJEL
3. Razdjel 003 ZADUŽENJA -FINANCIRANJA

###  2.3. Plan provedbenih programa

Članak 6.

Provedbeni program je kratkoročni akt strateškog planiranja od lokalnog značaja koji opisuje viziju, misiju i djelokrug rada tijela u mandatu načelnika te pobliže definira mjere za provedbu ciljeva. Elementi sadržani u provedbenom programu omogućuju praćenje rezultata i ocjenu djelotvornosti mjera u okviru postavljenih ciljeva.

Provedbeni program zamijenio je dosadašnji plan razvojnih programa koji je izrađivan za potrebe povezivanja ciljeva utvrđenih u strateškim dokumentima razvoja sa izvorima financiranja utvrđenim u proračunu.

Članak 7.

Ciljevi i prioriteti Provedbenih programa za 2023 – 2025. mogu se sažeti:

1. Ulaganja u komunalnu i prometnu infrastrukturu – kao prvi prioritet ulagat će se i razvijati prometna infrastruktura i bolja prometna povezanost unutar Općine, što se prvenstveno odnosi na povezanost rubnih naselja s centrom. Ulaganja će se provoditi i u ostaloj javnoj infrastrukturi s ciljem poboljšanja opće kvalitete života za sve dobne skupine građana Jelenja.
2. Poticanje gospodarskog rasta i informatizacije – daljnjim razvojem digitalizacije i poduzetništva te raznim oblicima potpora poduzetnicima nastojati će se unaprijediti gospodarski rast, a istom će se doprinijeti tendencija rasta stanovništva odnosno dostupne radne snage na području Općine Jelenje
3. Unaprjeđenje sadržaja u turizmu i ostalih sadržaja namijenjenih građanima – uz veliki potencijal za razvoj turizma prvenstveno potkrijepljen očuvanim prirodnim bogatstvima, jedan od prioriteta koji su zadani za tekući mandat jest unaprjeđenje sadržaja s ciljem privlačenja turista koji će istovremeno koristiti i građanima, za koje će se ulagati i u dodatne sadržaje u domeni kulture i sporta
4. Poticanje zaštite okoliša i energetske učinkovitosti – visoka očuvanost okoliša na području Općine nastavit će se održavati te će se sanirati postojeće prepreke istoj, uz primjenu principa energetske učinkovitosti u gradnji i javnim sadržajima namijenjenim građanima čime će se sveukupno postići doprinos zelenoj tranziciji EU.

## 3. IZVRŠAVANJE PRORAČUNA

###  3.1. Prihodi i primici proračuna te uplate u proračun

Članak 8.

Općinsko vijeće, načelnik i Jedinstveni upravni odjel Općine Jelenje odgovorni su za potpunu i pravodobnu naplatu prihoda i primitaka iz svoje nadležnosti, za njihovu uplatu u Proračun i za izvršavanje svih rashoda i izdataka u skladu s namjenama.

Prihodi proračuna ubiru se i uplaćuju u proračun na jedinstveni račun u skladu sa zakonom, drugim propisima ili aktima, neovisno o visini prihoda planiranih u proračunu.

Prihodi i primici uplaćeni u proračun do kraja tekuće godine prihod su proračuna tekuće godine.

Članak 9.

Namjenski prihodi i primici proračuna su pomoći, donacije, prihodi za posebne namjene, prihodi od prodaje ili zamjene imovine u vlasništvu Općine, naknade s naslova osiguranja i namjenski primici od zaduživanja.

Prihodi i primici iz stavka 1. ovoga članka uplaćuju se u Proračun i koriste isključivo za namjene utvrđene planom.

Članak 10.

Namjenski prihodi iz članka 8. ove Odluke koji nisu iskorišteni u prethodnoj godini prenose se u proračun za tekuću proračunsku godinu.

Ako su namjenski prihodi i primici uplaćeni u nižem opsegu nego što je iskazano u Proračunu, korisnik može preuzeti i plaćati obveze samo u visini stvarno uplaćenih, odnosno raspoloživih sredstava.

Uplaćene i prenesene, a neplanirane ili manje planirane pomoći, donacije i prihodi za posebne namjene te namjenski primici od zaduživanja mogu se izvršavati iznad iznosa utvrđenih Proračunom do visine uplaćenih odnosno prenesenih sredstava, a mogu se koristiti prema naknadno utvrđenim aktivnostima i/ili projektima uz prethodnu suglasnost Općinskog vijeća.

Prihodi kojima je namjena utvrđena posebnim zakonskim odredbama mogu se, u slučaju nedostatka drugih prihoda Proračuna, pozajmiti za druge namjene pod uvjetom da se vodi knjigovodstvena evidencija o visini pozajmice i izvršenim povratima.

Članak 11.

Temeljem odluke Općinskog vijeća višak prihoda iz komunalne naknade i komunalnog doprinosa može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Jelenje, ako se time ne dovodi u pitanje mogućnost održavanja i građenja komunalne infrastrukture.

 Članak 12.

Pogrešno ili više uplaćeni prihodi u Proračun, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna tekuće godine.

Rješenje o povratu sredstava donosi JUO na temelju dokumentiranoga zahtjeva.

###  3.2. Rashodi i izdaci proračuna te isplate sredstava iz proračuna

Članak 13.

Proračun se izvršava u skladu s raspoloživim sredstvima i dospjelim obvezama u razdoblju od 01. siječnja do 31. prosinca 2023.

Proračunska sredstva se mogu koristiti samo za namjene utvrđene Proračunom i do visine utvrđene Proračunom.

Rashodi proračuna za koje je obveza nastala u 2023. godini rashodi su proračuna za 2023. godinu, neovisno o plaćanju.

Članak 14.

 Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja.

 Pročelnik jedinstvenog upravnog odjela mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave.

 Nalog za isplatu iz Proračuna s oznakom pozicije, konta i programa izdaje općinski načelnik.

 Isplata sredstava za plaće, materijalne rashode i programe koja su u Posebnom dijelu Proračuna osigurana ustanovama i Javnoj vatrogasnoj postrojbi, izvršava se prijenosom na njihov račun temeljem naloga za prijenos sredstava koji izdaje općinski načelnik.

Članak 15.

 Postupak nabave roba, radova i usluga mora se temeljiti na propisima o javnoj nabavi.

Članak 16.

Nalogodavci za izvršenje stavki iz Posebnog dijela Proračuna temeljem Odluka Općinskog vijeća i općinskog načelnika su:

1. Za Razdjel 001 Općinsko vijeće i općinski načelnik, Glava 00101, Općinsko vijeće i Općinski načelnik: općinski načelnik
2. Za Razdjel 002, Glava 00201: JUO

Članak 17.

Zaključivanje pisanoga ugovora s korisnicima sredstava obavezno je za sredstva koja se izvršavaju kao subvencije, donacije i pomoći .

Ugovorom o subvencioniranju/donaciji/pomoći koji se zaključuju temeljem natječaja o financiranju javnih potreba utvrdit će se dinamika dodjele sredstava ovisno o visini ukupno odobrenih sredstava.

Ugovorima će se utvrditi i obveze korisnika proračunskih sredstva za namjensko trošenje sredstava, za pravodobno dostavljanje izvještaja nadležnom upravnom tijelu i za realizaciju ugovorenoga programa.

Članak 18.

Zaključivanje pisanoga ugovora obavezno je i za sve nabave roba, usluga i ustupanje radova od iznosa utvrđenoga u Proceduri nabavke roba i usluga i Zakonom o javnoj nabavi.

Sve ugovore potpisuje općinski načelnik.

Članak 19.

Aktivnosti i projekti za koje su sredstva osigurana u proračunu tekuće godine, a nisu izvršeni do visine utvrđene proračunom, mogu se do iznosa ne utrošenih sredstava izvršiti u sljedećoj godini uz suglasnost općinskog načelnika.

Članak 20.

Za nepredviđene namjene za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva, koristit će se sredstva proračunske zalihe do iznosa od 13.272,00 eura.

O korištenju sredstava Proračunske zalihe odlučuje općinski načelnik.

Općinski načelnik obvezan je u roku od 30 dana od dana korištenja proračunske zalihe izvijestiti Općinsko vijeće o korištenju proračunske zalihe te uz polugodišnji i godišnji izvještaj o izvršenju proračuna.

Članak 21.

Općinski načelnik može na zahtjev dužnika odgoditi plaćanje ili odobriti obročnu otplatu duga po osnovi javnih i nejavnih davanja u skladu sa Zakonskim i podzakonskim propisima, ukoliko bi se na taj način poboljšala dužnikova mogućnost otplate duga, odnosno ako bi naplata duga u cijelosti dovela do nelikvidnosti (blokade računa) dužnika.

Općinski načelnik može otpisati u cijelosti ili djelomično otpisati potraživanja Općine ako bi troškovi postupka naplate potraživanja bili u nesrazmjeru s visinom potraživanja, odnosno zbog drugih opravdanih razloga, u skladu s propisima.

 **4. URAVNOTEŽENJE PRORAČUNA I PRERASPODJELA SREDSTAVA PRORAČUNA**

Članak 22.

Ako tijekom proračunske godine dođe do znatnije neusklađenosti u ostvarivanju planiranih prihoda i/ili primitaka te rashoda i/ili izdataka Proračun se mora uravnotežiti izmjenama i dopunama Proračuna prema postupku za donošenje proračuna.

Članak 23.

Općinski načelnik odobrava preraspodjelu sredstava na proračunskim stavkama najviše do 5% rashoda i izdataka na stavci koja se umanjuje.

Općinski načelnik je o preraspodjeli sredstava obvezan izvijestiti Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.

Ako tijekom godine dođe do znatnije neusklađenosti ostvarivanja planiranih prihoda/primitaka i rashoda/ izdataka Proračuna, predložit će se Općinskom vijeću donošenje izmjena i dopuna Proračuna.

## 5. UPRAVLJANJE IMOVINOM

Članak 24.

Općinski načelnik odlučuje o stjecanju i otuđenju pokretnina i nekretnina Općine čija pojedinačna vrijednost ne prelazi 0,5% prihoda Proračuna bez primitaka ostvarenih u 2022. godini, ako je stjecanje i otuđivanje nekretnina i pokretnina planirano u Proračunu i provedeno u skladu sa zakonskim propisima.

Članak 25.

Raspoloživim novčanim sredstvima na računu Proračuna upravlja općinski načelnik.

Slobodna novčana sredstva Proračuna mogu se oročiti kod poslovne banke poštujući načela sigurnosti i likvidnosti.

Ugovor o oročavanju sredstava sklapa općinski načelnik.

Prihodi od upravljanja slobodnim novčanim sredstvima prihod su Proračuna.

Članak 26.

Općinski načelnik može na zahtjev dužnika, u skladu s propisima i uz primjereno osiguranje duga te s pripadajućim kamatama i troškovima postupka, odgoditi plaćanje ili odobriti obročnu otplatu duga ako se time bitno poboljšavaju dužnikove mogućnosti podmirenja duga.

Općinski načelnik može, u skladu s propisima, otpisati ili djelomično otpisati potraživanje.

Odredbe ovog članka ne odnose se na dugove po osnovi javnih davanja.

Članak 27.

Knjigovodstvena evidencija nefinancijske dugotrajne imovine Općine vodi se u Odsjeku za proračun i financije.

Voditelji odsjeka JUO-a dužni su Odsjeku za proračun i financije dostaviti podatke o svakoj poslovnoj promjeni na imovini.

## 6. ZADUŽIVANJE

Članak 28.

Općina se može zaduživati uzimanjem kredita, zajmova i izdavanjem vrijednosnih papira, u skladu sa Zakonom i pozitivnim propisima.

Općina može dati jamstvo za ispunjenje obveza pravnoj osobi u većinskom izravnom ili neizravnom vlasništvu uz prethodnu suglasnost ministra financija. Dana jamstva uključuju se u opseg zaduživanja Općine.

Pravna osoba u većinskom izravnom ili neizravnom vlasništvu Općine može se dugoročno zaduživati samo uz suglasnost općinskog načelnika.

U 2023. godini Općina Jelenje će se zadužiti do iznosa od 929.060,00 eura za financiranje kapitalnih projekata : Proširenje DV Grobnički tići, Rekonstrukcija Društvenog doma u Podkilavcu, Kućanska zajednica u Jelenju, Poduzetnički inkubator u Jelenju, Dječije igralište u Lukežima.

Ukupan procijenjeni dug Općine na kraju 2023. godine, po dosadašnjem i novom zaduženju, iznosit će 222.578,00 eura.

Članak 29.

Općina se može kratkoročno zadužiti najduže do 12 mjeseci isključivo za premošćivanje jaza nastalog zbog različite dinamike priljeva sredstava i dospijeća obveza u suglasju sa Zakonom o proračunu.

Odluku o kreditnom zaduženju iz stavka 1. ovog članka donosi općinski načelnik.

Članak 30.

Instrumente osiguranja plaćanja, kojima se na teret Proračuna stvaraju obveze, izdaje Odsjek za proračun, financije a potpisuje općinski načelnik.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga, dostavljaju se Odsjeku za proračun i financije.

## 7. PRORAČUNSKO RAČUNOVODSTVO I IZVJEŠTAVANJE

Članak 31.

Proračun primjenjuje proračunsko računovodstvo.

Prihodi i rashodi proračuna iskazuju se uz primjenu modificirana računovodstvena načela nastanka događaja.

Primici i izdaci proračuna iskazuju se po načelu novčanog tijeka.

Proračunsko računovodstvo za proračun vodi JUO Odsjek za proračun i financije u jedinstvenom informatičkom sustavu.

Članak 32.

Kontrolu postupaka u planiranju i izvršavanju proračuna, praćenje primjene proračunskoga računovodstva te poslove proračunskoga financijskoga izvješćivanja obavljati će JUO Odsjek za proračun i financije.

Članak 33.

JUO Odsjek za proračun i financije prati izvršavanje Proračuna te podnosi općinskom načelniku mjesečno izvješće o izvršenju Proračuna.

Općinski načelnik podnosi Općinskom vijeću polugodišnji i godišnji izvještaj o izvršenju Proračuna u skladu s odredbama propisa o proračunskom izvješćivanju.

Korisnici proračunskih sredstava dužni su JUO-u dostaviti polugodišnje i godišnje izvještaje o realizaciji programa i utrošenim proračunskim sredstvima s obrazloženjima.

Polugodišnji i godišnji izvještaj predaje se u rokovima i na obrascu Ministarstva financija kako je utvrđeno Zakonom o proračunu..

Članak 34.

Jedinstveni upravni odjel ima pravo nadzora i revizije nad financijskim, materijalnim i računovodstvenim poslovanjem korisnika sredstava proračuna te nad zakonitošću i svrsishodnom uporabom proračunskih sredstava.

Proračunski korisnici obvezni su omogućiti uvid u dokumentaciju potrebnu za provođenje nadzora.

Ako se prilikom obavljanja proračunskog nadzora i revizije utvrdi da su sredstva bila upotrijebljena protivno Zakonu ili Proračunu, izvijestit će se općinskog načelnik i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila nenamjenski utrošena.

 **8. ODGOVORNOST I OBVEZE U IZVRŠAVANJU PRORAČUNA**

Članak 35.

Općinski načelnik odgovoran je za zakonito i pravilno planiranje i izvršavanje proračuna.

Preuzimanje obveza na teret Proračuna po ugovorima koji zahtijevaju plaćanje u sljedećim godinama odobrava Općinski načelnik.

U okviru svog djelokruga i ovlasti Općinski načelnik te pročelnica JUO-a, odgovorni su za provedbu Odluke o izvršavanju proračuna, za potpunu i pravodobnu naplatu prihoda i primitaka iz svoje nadležnosti i za izvršavanje rashoda i izdataka sukladno namjenama i svotama utvrđenim u Posebnom dijelu Proračuna u okviru pripadajućeg razdjela.

Članak 36.

Radi pravodobnog obračunavanja i isplate proračunskih sredstava u 2023. godini za plaće i druge rashode za zaposlene obvezna je dostava rješenja o rasporedu, odnosno prestanku radnog odnosa službenika/namještenika, rješenja o plaćama te rješenja, odnosno naloge o drugim pravima stečenim temeljem službeničkog i radnog odnosa.

Rješenja iz stavka 1. ovog članka JUO je dužan dostaviti Odsjeku za financije u roku od tri dana od dana rasporeda, odnosno prestanka službeničkog/radnog odnosa ili stjecanja drugih prava tijekom 2023. godine.

Ugovore temeljem kojih se isplaćuju primici po osnovi drugog dohotka korisnici su dužni dostaviti Odsjeku za financije u roku od tri dana od dana zaključivanja istih.

Članak 37.

Plan nabave Općine Jelenje za 2023. godinu donosi Općinski načelnik.

Članak 38.

Ako se tijekom izvršavanja Proračuna utvrdi da su proračunska sredstva nepravilno korištena, korisniku će se umanjiti sredstva u visini nenamjenskog korištenja sredstava, ili će se privremeno obustaviti isplata sredstava na stavkama s kojih su sredstva bila nenamjenski utrošena, ili će se zahtijevati povrat proračunskih sredstava.

Odluku o umanjenju, obustavi ili povratu proračunskih sredstava iz stavka 1. ovog članka, donijet će Općinski načelnik.

 **9. ZAVRŠNE ODREDBE**

Članak 39.

Program stupa na snagu osmog dana od dana objave u »Službenim novinama Općine Jelenje“, a primjenjivat će se od 01.01.2023.

KLASA: 024-02/22-01/11

URBROJ:2170-20-01-22-9

U Dražicama 15.12.2022.

 OPĆINSKO VIJEĆE OPĆINE JELENJE

 PREDSJEDNICA

 Izabela Nemaz